23. maj 2021 Nr. 1001

**Kalaallit Nunaata eqqaani aningaasarsiornikkut kisermaassiffiusumi umiarsuit imermik oqimaaloqqutaasiviiniit tankiniit imermik oqimaaloquttamik aamma kinnernik ujaranngortunik suliarinninneq pillugu nalunaarut**

Kalaallit Nunaata eqqaani aningaasarsiornikkut kisermaassiffiusumi immami avatangiisit illersorneqarnerat pillugu inatsimmi nr. 1534, 19. december 2017-imeersumi § 16, imm. 2 aamma 3, § 17, imm. 4, § 29, § 32 aamma § 34, imm. 1 aamma § 44, imm. 1 aamma 2 malillugit, aamma erhvervsministeri aamma forsvarsministeri isumaqatigiinniaqatigereerlugit, aalajangersarneqarput:

**Kapitali 1**

Siunertaq, nassuiaatit aamma nalunaarutip atuuffii

Siunertaq

**§ 1.** Imermik oqimaaloquttamik piiaalluni kuutsitsinermi uumasunik allanertanik siaruaattartunik siaruatsaaliuinissaq siunertaralugu umiarsuit imermik oqimaaloqqutaasiviiniit tankiniit imermik oqimaaloquttamik aamma kinnernik ujaranngortunik suliarinninneq pillugu maleruagassat nalunaarummi matumani aalajangersarneqarput.

Nassuiaatit

**§ 2.** Nalunaarummi matumani makkua ima paasineqassapput:

1) Suussuseq sunniisartoq (aktiv stof): Suussuseq imaluunniit uumassusilik, ilaatillugit viruseq imaluunniit svampi, imermi uumassusilinnut ulorianartunut napparsimalersitsisartunullu nalinginnaasumik imaluunniit immikkuullarissumik sunniisartoq imaluunniit pissusilersortartoq, aammalu imermik oqimaaloquttamik passussinermut atorneqartartoq.

2) Imeq oqimaaloqut: Imeq, ilaatillugu imeq sukujulik, umiarsuup napparissusaanut, uerneranut, itsineranut, toqqinneranut imaluunniit oqimaarsarneranut nalimmassaatitut umiarsuarmut immiunneqartartoq. Imeq, naggat siullermi allassimasut pissutigineqartutut eqqaaneqartunit allaanersumik pissutigineqartut umiarsuarmut immiunneqartoq, ilaatillugit nillusaaneq aamma nerisassiat assartorneqarnerat siunertaralugu, taamaallaat umiarsuarmut immiunneqartoq, imertut oqimaaloquttatut isigisassaanngilaq.

3) Imermik oqimaaloquttamik passussiveqarfik: Sulliveqarfik, erngup oqimaaloqutip passunnissaanik suliaqarnissamut atorneqartartoq.

4) Imermik oqimaaloquttamik usisinnaassuseq: Umiarsuup imermik oqimaaloquttamik tank-iisa kubikmeter-inngorlugu katillugu usisinnaasaa.

5) Imermut oqimaaloquttamut tanki: Tamakkua umiarsuarmi tankit aamma iniliat imaluunniit immikkoortortat, imermik oqimaaloquttamik assartuinissamut, immiinissamut imaluunniit imaarsinissamut atorneqartartut.

6) Sananeqarfia: Piffissaq taanna

a) umiarsuup kujaavata inissinneqarfia,

b) sanaartornerup, umiarsuarmut aalajangersimasumut kinaassusiliussisup, aallartinneqarnera,

c) umiarsuup katiterneqarnerata aallartiffia aamma minnerpaamik 50 tonsinik imaluunniit umiarsuup katillugu timitaata 1 procentianik ilaqartoq, taanna minneruppat, imaluunniit

d) umiarsuaq annerusumik allanngortiterneqartoq, ima paasillugu, umiarsuup imermik oqimaaloquttamik assartuisinnaanermut pisinnaasaanik 15 procentinik imaluunniit annerusumik allannguisumik, umiarsuup suussusaanik allannguisumik, umiarsuup atuussinnaanerata ukiunik 10-nik imaluunniit sivisunerusumik sivitsorneqarnissaanik pilersaarusiorneqarsimasoq, imaluunniit imermik oqimaaloquteqarfiini atortunik taarsiinermit allaanerusunik allanik allannguinernik nassataqartumik umiarsuaq allanngortiterneqartoq.

7) Umiarsuit allagartamik akuersissuteqartussat: Umiarsuit 400 tonsinik sinnerlugilluunniit tamakkiisumik oqimaassusillit umiarsuarniit mingutsitsinaveersaarneq pillugu nalunaarummi ilanngussaq 1, malittarisassaq 7 malillugu akuersissummik pissarsinissamut pisussaaffeqartut.

8) Kalaallit Nunaata imartaani aningaasarsiornikkut kisermaassiffik: Aningaasarsiornikkut kisermaassiffik pillugu inatsimmik Kalaallit Nunaannut atulersinneqartoq pillugu peqqussut naapertorlugu, basislinnianiit qaqugumulluunniit atuuttuniit 200 sømilinik avasissuseqartoq tikillugu Kalaallit Nunaata søterritoriaanut attuumasoq aamma avataaniittoq imaq. Naalagaaffinnut allanertanut naleqqiullugu Kalaallit Nunaata imartaani aningaasarsiornikkut kisermaassiffiup killilersorneqarnera, Kalaallit Nunaata imartaani aningaasarsiornikkut kisermaassiffia pillugu nalunaarummi nr. 1020, 20. oktober 2004-meersumi allassimasutut pissaaq.

9) Kalaallit Nunaata søterritoriaa: Kalaallit Nunaata eqqaani søterritoriamik killeqarfiliisarneq pillugu peqqussut naapertorlugu territorialt farvand-imik taaneqartartoq nunamut attuumasoq imartaq ilorleq aamma avalleq.

10) Immikkoortiteqqissaakkamik misissueqqissaarneq: Imeq oqimaaloqutaasoq misissoqqissaagaq erngup oqimaaloquttap taarsernissaanut imaluunniit passunnissaanut, matumani nalunaarummi piumasaqaatit naapertorlugit passunneqarsimaneranik ersersitsisumik, FN-ip Imarsiornermut Suliniaqatigiiffiata malittarisassiai naapertorlugit misiligummik sinniisuusinnaasumik misissueqqissaarneq.

11) Nunap isumaqatigiissummut ilaasup imertaqarfii: Nunap isumaqatigiissummut ilaasup inatsisitigut akisussaaffeqarfiiniittut, imiinnaqarfiit-, narsat attorneqanngitsoqarfiit- imaluunniit imartat tarajuusut, ilaatillugit nunap iluani immakkut aqqutit, tatsit, territorialfarvandip (tassaasut imartap nunamut attuumasup) ilorlii aamma silarlii aammalu aningaasarsiornikkut kisermaassiffiit.

12) Nutaanngorsaanermi atatillugu misissuineq: Umiarsuarniit mingutsitsinaveersaarneq pillugu nalunaarummi ilanngussaq 1, malittarisassaq 6 malillugu umiarsuup IOPP-certifikatianik nutarsaanermut atatillugu umiarsuarnik minnerpaamik ukiut tallimakkaarlugit misissuineq.

13) Imermik oqimaaloquttamik passussineq: Erngup oqimaaloqutip passunnerani imaluunniit taarsernerani ingerlanneqartartut atortorissaarusersorluni, timitaasiorluni, akuugaassusersorluni aammalu uumassusilissorluni, ataasiakkaaraluni imaluunniit katiteraluni piiaanissamik, ulorianarunnaarsaanissamik imaluunniit katersisuunnginnissamik imaluunniit imermi oqimaaloquttami aammalu kinnganerni art-inik allanertanik siaruaattartunik imaarsisuunnginnissamik siunertaqartut periaatsit.

14) Misiligut sinniisuusinnaanngitsoq: Umiarsuup imermik oqimaaloqutaanit tigusaq aammalu FN-ip Imarsiornermut Suliniaqatigiiffiata malittarisassiai naapertorlugit passutaq, erngup iluaniittunik uumassusilinnik aamma nappaatinik tunillaassuuttartunik tamakkiisumik sinniisuusinnaanngitsumik ersersitsisoq misiligut.

15) Misissueqqissaarneq ersersitsisoq: Imeq oqimaaloqutaasoq misissoqqissaagaq erngup oqimaaloquttap taarsernissaanut imaluunniit passunnissaanut, matumani nalunaarummi piumasaqaatit naapertorlugit passunneqarsimaneranik ersersitsisumik, FN-ip Imarsiornermut Suliniaqatigiiffiata malittarisassiai naapertorlugit misissueqqissaarneq.

16) Art-it allanertat siaruaattartut: Imermi uumassusillit, ilaatillugit uumassusillit minnerpaat nappaateqalersitsisartut (patogenenik taaneqartartut), imartarisamut eqqunneqarunik, ilaatillugu kuuit silataannut, imaluunniit kuunnut, avatangiisinik, inuit peqqissusaannut pigisaannullu aseruinermut pissutaasinnaasut, uumassuseqassutsip amerlasuujuneranut annikillisaataasinnaasut imaluunniit sumiiffinnik taamaattunik eqqortumik atuinissamik akorngusersuisinnaasut.

17) Isumaqatigiissut: Umiarsuit imermik oqimaaloqutaannik aamma kinnganernik Nakkutilliineq aamma Paassussineq pillugit Nunat Tamalaat Isumaqatigiissutaat, 2004.

18) Nuna isumaqatigiissummut ilaasoq: Nuna isumaqatigiissummut peqataasoq.

19) Sineriak: Tunngaviusumik killeqarfik, (nunap immallu killingat, qeqertat avalliit

ilaatillugit), nunani tamalaani eqqartuussisarneq naapertorlugu territorialfarvandip

avallersaata aalajangerneqartarfianut aallaaviusoq.

20) Umiarsuaateqarfik: Umiarsuarmik piginnittoq imaluunniit kattuffik alla imaluunniit inuk, soorlu ingerlatsisoq (operatøri) imaluunniit umiarsuartaannaanik attartortoq (bareboat-befragteren), umiarsuup piginnittuaniit umiarsuup ingerlanneqarneranut akisussaaffimmik tigusisimasoq, tamatumunngalu atatillugu FN-ip Imarsiornermut Suliniaqatigiiffianit aalajangersarneqartut, isumannaatsumik umiarsuarnik ingerlatsinermut nunani tamalaani malittarisassiat naapertorlugit pisussaaffinnik tamanik aammalu akisussaaffinnik tamanik tigusinissamut akuersisimasoq.

21) Tigusiffigisamut tamarmut sinniisuusinnaasoq misiligut: Umiarsuup imermik oqimaaloqutaanit tigusaq misiligut FN-ip Imarsiornermut Suliniaqatigiiffiata malittarisassiai naapertorlugit katersugaq aamma passutaq, imermi uumassusillit minnerpaat aamma napparsimalersitsisartut annertussusaannik tamarmiusumik sinniisuusumik assiliartaliisoq.

22) Kinnerit: Umiarsuup imermik oqimaaloqutaanit kinnganerit.

23) Umiarsuaq: Umiarsuaq sunaluunniit, imermik avatangiisini ingerlanneqartoq, umiarsuarnillu aqqartartunik, aaqqissuussanik puttasunik, sanaartukkanik puttasunik, toqqortuiffissianik puttasunik (FSU-nik taaneqartartunik) aammalu toqqortuinissamut- aamma umiartuussinissamut pisinnaassusilittalinnik sanaartuiffinnik puttasunik (FPSO-nik taaneqartartut) ilaqartoq.

24) Suussusillit immikkoortitat (suspenderede stoffer): Sukujuaqqat aamma pujoralaat puttasut imaluunniit erngup iluaniittut, ilatillugit sukujuaqqat aamma pujoralaat, imermik oqimaaloquttamut tankinik errortuinermut atatillugu immikkoorteqqitat.

25) Sumiiffik taarsersuiffik: erngup oqimaaloquttap passunneqanngitsup taarserneqarsinnaaffia sumiiffik qallunaat imaluunniit allamiut oqartussaasuinit toqqagaasoq.

26) Imavik: Imaani inatsisitigut nunat killeqarfiisa avataanniittut immat.

Nalunaarutip atuuffii

**§ 3.** Nalunaarummi uani pineqarput umiarsuit, danskit imaluunniit Kalaallit Nunaata erfalasuannik erfalasoqartut, Kalaallit Nunaata eqqaani aningaasarsiornikkut kisermaassiffusumiittut. Nunani tamalaani eqqartuussisarnermut akerliunngippat, danskit imaluunniit Kalaallit Nunaata arfalasuanik erfalasoqanngitsunut umiarsuarnut nalunaarut aamma atuutissaaq, Kalaallit Nunaata eqqaani aningaasarsiornikkut kisermaassiffiusumiittunut.

Imm. 2. Nalunaarut makkununnga atuutinngilaq:

1) Umiarsuit, erfalasui apeqqutaatinnagit, imermik oqimaaloquttamik atuinissamut sanaajunngitsut.

2) Umiarsuit, erfalasui apeqqutaatinnagit, taamaallaat imaarneqarneq ajortunik, ataavartumik imermik oqimaaloquttamut tankinik parnaaqqasunik atuisut.

3) Umiarsuit, erfalasui apeqqutaatinnagit, Kalaallit Nunaata imartaani, aningaasarsiornikkut kisermaassiffiup iluinnaani suliallit, imavissuarmilu.

4) Umiarsuit, katillugu 50 meter-inik naannerit aammalu imermik oqimaaloquttamik annerpaamik 8 kubikmeterinik nassartartut, sukisaarsarnernuinnaq imaluunniit unamminernuinnaq atorneqartartut, imaluunniit pingaartumik ujaasinernut aamma annaassiniarnernut atorneqartartut. Taamaattoq umiarsuit taamaattut imeq oqimaaloqutaq aamma kinnerit usigisatik sapinngisamik §§ 5-9-mi piumasaqaatit naapertorlugit passuttassavaat.

5) Umiarsuit sorsuutit imaluunniit umiarsuit allat, naalagaaffimmit pigineqartut imaluunniit atorneqartut, aammalu naalagaaffimmut tunngasunut, aningaasarsiutituunngitsoq atorneqartut. Taamaattoq umiarsuit taamaattut imeq oqimaaloqutaq aamma kinnerit usigisatik sapinngisamik §§ 5-9-mi piumasaqaatit naapertorlugit passuttassavaat.

**§ 4.** Imermik oqimaaloquttamik passussinissamut §§ 5-9-mi piumasaqaatit makkununnga atuutinngillat:

1) Umiarsuarmi isumannaallisaaneq eqqarsaatigalugu pisariaqartillugu imaluunniit inuup inuuneranik annaassiniarnermut pisariaqartillugu oqimaaloquttamik kinnernillu usilersorneq aamma igitsineq.

2) Umiarsuarmi imaluunniit atortunik aserortoqarnerata kingunerisaanik imermik oqimaaloquttamik aamma kinnganernik siunertaanngitsumik imaarsineq ajoqusernerup siornagut kingornagullu upalungaarsaatit naleqquttut tamarmik atuussimappata, imaluunniit imaarsinerup imaluunniit ajoqusernerup paasineqarnera sioqqullugu imaluunniit kingoqqullugu, imaarsinerup pitsaaliornissaanut imaluunniit killilersimaarnissaanut, umiarsuaateqarfiup imaluunniit umiarsuarmik ingerlatsisoq piaaraluni imaluunniit mianersuaalliorluni ajoquserneq pitissimanngippagu.

3) Umiarsuarmiit mingutsitsinerup pitsaaliornissaa imaluunniit killilersimaarnissaa siunertaralugu imermik oqimaaloquttamik kinnganernillu usilersorneq aamma imaarsineq.

4) Imarpimmiinnaq immiunneqarsimasumik imermik oqimaaloquttamik aamma kinnganernik imarpimmi imaarsineq.

5) Sumiiffinnit allanit passunneqanngitsumik imermik oqimaaloquttamik akulerussisoqarsimanngippat, imeq oqimaaloqut aamma kinnganerit, sumiiffimmi tassanerpiaq immiunneqartut aamma imaarsissutigineqartut.

**Kapitali 2**

Imermik oqimaaloquttamik passussineq

**§ 5.** Umiarsuit, tak. § 3, imm. 1, 8. september 2017-imi kingusinnerusukkulluunniit sananeqartut, imermik oqimaaloquttatik § 7-imi taarseeriaatsitut pitsaassusilimmik periuseqarlutik passuttassavaat, aammalu imermik oqimaaloquttamik passussineq isumaqatigiissummi malittarisassiaq G4 malillugu pisassaaq, taamaattoq tak. imm. 6.

Imm. 2. Umiarsuit, tak. § 3, imm. 1, 8. september 2017 sioqqullugu sananeqartut, imermik oqimaaloquttatik § 6-imi taarseeriaatsitut pitsaassusilimmik periuseqarlutik passuttassavaat, aammalu imermik oqimaaloquttamik taarsiineq isumaqatigiissummi malittarisassiaq G6 malillugu pissaaq, taamaattoq tak. Imm. 3-6.

Imm. 3. Umiarsuit akuersissuteqarnissamut pisussaaffeqartut, 8. september 2017 sioqqullugu sananeqartut, nutaamik misissorneqartut 8. september 2017-ip aamma 8. september 2019-ip akornani, kingusinnerpaamik ullormi tulliuttumi nutaamik misissorneqarnissaminni, taamaattoq siusinnerpaamik 1. juli 2021-mi, imeq oqimaaloqqutarisartik imatut passutissavaat, § 7-mi suliarinninnermut periaatsimik naliginnaasumik naammassinnittumik, aammalu imermik oqimaaloquttamik suliarinninneq isumaqatigiissummi malittarisassiaq G4 malillugu pissaaq, taamaattoq tak. Imm. 6.

Imm. 4. Umiarsuit akuersissuteqarnissamut pisussaaffeqartut, 8. september 2017 sioqqullugu sananeqartut, 8. september 2019-ip kingorna nutaamik misissorneqatut, kingusinnerpaamik ullormi tulliuttumi nutaamik misissorneqarnissaminni, taamaattoq siusinnerpaamik 1. juli 2021-mi, imeq oqimaaloqqutarisartik imatut passutissavaat, § 7-mi suliarinninnermut periaatsimik naliginnaasumik naammassinnittumik, aammalu imermik oqimaaloquttamik suliarinninneq isumaqatigiissummi malittarisassiaq G4 malillugu pissaaq, taamaattoq tak. Imm. 6.

Imm. 5. Kingusinnerpaamik ulloq 8. september 2024, umiarsuit tamarmik, tak. § 3, imm. 1, imeq oqimaaloqqutarisartik imatut passutissavaat, § 7-mi suliarinninnermut periaatsimik naliginnaasumik naammassinnittumik, aammalu imermik oqimaaloquttamik suliarinninneq isumaqatigiissummi malittarisassiaq G4 malillugu pissaaq, taamaattoq tak. Imm. 6.

Imm. 6. Umiarsuit imm. 1-5-imi imermik oqimaaloquttamik passussinermut piumasaqaatinik naammassinninneq qinersinnaavaat, imeq oqimaaloqqutartik imermik oqimaaloquttamik tigooraasumut nuunneratigut, § 7, imm. 1-imi aamma 2-mi suliarinninnermut periaatsimik naliginnaasumik naammassinnittumut, aammalu pilersinneqarsimasumut isumaqatigiissummi malittarisassiamut G5-imut naapertuuttumik.

**§ 6**. Umiarsuit, § 5, imm. 2 naapertorlugu, imermik oqimaaloquttamik taarsiiumallutik aalajangersinnaasut qulakkiissavaat, umiarsualivikkoornerni atorneqartut imermik oqimaaloquttat tankiiniittut tamarmik minnerpaamik 95 procentii taarserneqassasut. Imermik oqimaaloqutinut tankit pumperinikkut taarserneqarpata, umiarsualivikkoornermi atorneqartut, imermik oqimaaloquttat tankiiniittut annertussusaasa minnerpaamik pingasoriaataat pumperissutigineqassaaq.

Imm. 2. Imm 1 naapertorlugu imermik oqimaaloquttamik passunneqanngitsumik taarsiineq imaani minnerpaamik 200 meterinik itissusilimmi aamma umiarsuarmut qaninnerpaamiit sineriammiit minnerpaamik 50 sømilinik avasitsigisumi, aammalu, tamatumunnga toqqagaasumi taarsiineq pissanngippat, umiarsuup angallavissaanut naleqquppat, umiarsuarmut qaninnerpaamiit sineriammiit minnerpaamik 200 sømilinik avasitsigisumi pissaaq.

Imm. 3. Umiarsuarmi pilersaarutigineqartutut aqqutissamiit saneqqutsitinnani imm. 2-mi piumasaqaatit naammassineqarsinnaanngippata, imaluunniit angalanissaq tamanna kinguaattoorpat, umiarsuullu aqqutissamini sumiiffik taarsiivigineqartussaq aqqusaarneqassanngippat, imermik oqimaaloquttamik taarsiinissaq umiarsuup pisussaaffiginngilaa.

**§ 7**. Imermik oqimaaloquttamik passussinermi, imaarsissutaasoq imeq oqimaaloqutaasoq, makkuninnga imaqartoq qulakkeerneqassaaq

1) minnerpaatut uuttuummik 50 mikrometerisut imaluunniit annerusunik kubikmeterimut uumassusillit minnersaannik uumasinnaasunik qulinik ikinnerusut aamma

2) minnerpaatut uuttuummik 10 mikrometerisut imaluunniit annerusunik aamma minnerpaatut uuttuummi 50 mikrometerinik minnerusunik militer-imut uumassusillit minnersaannik uumasinnaasunik qulinik ikinnerusut.

Imm. 2. Imm. 1-imi piumasaqaatit saniatigut, indikatormikroberinik (uumassusilinnik minnerpaanik ersiutaasunik) imaarsineq, inuup peqqissusaanut naligititanik qaangiinnginnissaa qulakkeerneqassaaq makkununnga:

1) Toksigene Vibrio cholerae (O1 og O139) tassaasut koleramik tunillaassuuttumut tunngaviusut bakterissat, 100 mililiterimut uumassuseqaqatigiikkuutaanik ataatsinik peqatigiinnik (cfu) minnerusut imaluunniit (masattuutillugu oqimaassuseq) uumasut minnerpaartaannik misiligummut (dyreplanktonprøver) 1 gramimut 1 cfu-mik minnerusut.

2) Echerichia coli tassaasut bakterissat marniliuutsitsisinnaasut (ilaat nalinginnaasumik inuit uumasullu erlaviiniittuugaluartut) 100 mililiterimut 250 cfu-mik minnersut.

3) Intestinale enterokokker tassaasut inuit uumasullu anaanni bakterissat, 100 mililiterimut 100 cfu-mik minnerusut.

Imm. 3. § 11 naapertorlugu qallunaat oqartussaasuinit akuerisaasumik, imaluunniit isumaqatigiissuteqaqataasumit nunami allami assingusumik oqartussaasunut akuerisaasumik, aammalu passussiveqarfik suussutsinik sunniisartunik atuisuuppat, taamatuttaaq § 11, imm. 4 naapertorlugu FN-ip Imarsiornermut Suliniaqatigiiffianit akuerisaasumik imermik oqimaaloquttamut passussiveqarfimmik atuinikkut imermik oqimaaloquttamik passussineq pisassaaq.

**§ 8.** Umiarsuit, sapinngisamik ajornanngippat, imermi uumassusilinnik minnerpaanik ajoqusiisartunik aamma nappaatinik tunillaassuuttunik imalimmik, ilaatillugit naanerit toqunartullit sikkerapiloorfigisartagaanni sumiiffinni, imermik oqimaaloquttamik usilersornissaq ingalassimaniassavaat.

**Kapitali 3**

Kinnganernik passussineq

**§ 9.** Kinngarngit imaanut imaarsissutigeqqusaanngillat.

Imm. 2. Imermik oqimaaloquttamut tankiniit kinnganernik piiaasoqartariaqarpat, tamanna pisassaaq imatut, kinngarngit imaluunniit tamakkua sinnikui imaani avatangiisinut attuinissaat ernumanaateqassanani.

**Kapitali 4**

Immikkut ittumik akuersissutit

**§ 10.** Immikkut ittumik akuersissut pillugu qinnuteqaat nunap isumaqatigiissuteqaqataasup imertaqarfiisa iluanni imermik oqimaaloquttamik aniatitsinissamik ilaqarpat, taamatuttaaq nuna isumaqatigiissuteqaqataasoq tamatuminnga nalunaarfigineqassaaq. Kalaallit Nunaata imartaa (søterritoriaa) umiarsuup aqqutissaanut qinnuteqartup ilaatippagu, immikkut ittumik akuersissut pillugu peqatigiilluni aalajangiinissaq siunertaralugu, Naalakkersuisut aamma Avatangiisinut Aqutsisoqarfiup akornanni ataqatigiissaarisoqassaaq. Artinik allanertanik siaruaattartunik kingunerlutsitsisussamik eqqussuussinissamut navianaat annikitsuusoq Avatangiisinut Aqutsisoqarfiup nalilerpagu, immikkut ittumik akuersissut taamaallaat tunniunneqassaaq.

Imm. 2. Isumaqatigiissummi malittarisassiaq G7 naapertorlugu qinnuteqartumit suliarineqartoq navianaammut naliliineq tunngavigalugu immikkut ittumik akuersissut tunniunneqassaaq. Qinnuteqartup akiligaanik imermik oqimaaloquttamik passunneqanngitsumik imaarsinermut atatillugu navianaatinik misissuinerup inernerinik naammassinnittoqassasoq aammalu nassiussisoqassasoq, ilaatillugit misissuinerup annertussusissaanut aammalu imarisassaanut piumasaqaatinik saqqummiilluni, Avatangiisinut Aqutsisoqarfiup piumasaqaateqarsinnaavoq.

Imm. 3. Sivisunerpaamik piffissarititamik ukiunik tallimanik sivisussusilimmik immikkut ittumik akuersissuteqartoqartassaaq.

Imm. 4. Umiarsuit, immikkut ittumik akuersissutaasinnaasumut ilaatinneqartut, immikkut ittumik akuersissummut ilaatinneqartuniit sumiiffinneersut imaluunniit umiarsualivinneersut imermik oqimaaloquttat taamaallaat akulerussinnaavaat. Umiarsualivinneersumik imaluunniit sumiiffinneersumik allamiit imermik oqimaaloquttamik akulerussisoqarpat, taava pitsaassutsimut sorlermut umiarsuaq ilaatinneqarnersoq apeqqutaalluni, imeq oqimaaloqutaq akulerussaq §§ 6 imaluunniit 7 naapertorlugu taarserneqassaaq imaluunniit passunneqassaaq, taamaalisoqareerpallu umiarsuup immikkut ittumik akuersissut atuuttoq imminut naqissuseqqissinnaanngussavaa.

Imm. 5. Imm. 1-i naapertorlugu immikkut ittumik akuersissut pillugu qinnuteqaat, FN-ip Imarsiornermut Suliniaqatigiiffianik ilisimatitsisussamut Avatangiisinut Aqutsisoqarfimmut nassiunneqassaaq.

**Kapitali 5**

Imermik oqimaaloquttamut passussiveqarfiup type-anik akuersineq

**§ 11.** Qinnuteqaat tunuliaqutaralugu imermik oqimaaloquttamut passussiveqarfiup type-anik akuersinermut Avatangiisinut Aqutsisoqarfik isumaginnittuussaaq. Imm. 4 naapertorlugu tamatuminnga atuineq FN-ip Imarsiornermut Suliniaqatigiiffianit akuerisaappat suussutsinik sunniisartunik atuisuusoq passussiveqarfiup type-anut akuersissummik Avatangiisinut Aqutsisoqarfik atulersitsissaaq.  
*Imm. 2.* Type-anik akuersissuteqarnermut ilagitillugu § 7-imi passussinissamut piumasaqaatit passussiveqarfimmit naammassineqarnersut nammineq akilikkaminik uppernarsassagaa Avatangiisinut Aqutsisoqarfiup qinnuteqartoq qinnuigissavaa.  
*Imm. 3.* FN-ip Imarsiornermut Suliniaqatigiiffianit atulersitaasut imermik oqimaaloquttamut passussiveqarfiit type-annik akuersinissamut isumaqatigiissummi malittarisassiat qaqugukkulluunniit atuuttut eqqarsaatigalugit Søfartsstyrelsen-imit akuerisaasut kattuffiit ilaannik ataatsimik suleqateqarluni imm. 2-mi eqqaaneqartoq uppernarsaammik allakkiorneq qinnuteqartup suliarissavaa.  
*Imm. 4.* Avatangiisinut Aqutsisoqarfiup nalilerpagu, imermik oqimaaloquttamut passussiveqarfik suussutsinik sunniisartunik atuisartoq, tamanna atuineq FN-ip Imarsiornermut Suliniaqatigiiffianit isumaqatigiissummi malitarisassiaq G9 naapertorlugu aallarnisaataasumik aammalu tamatuma kingorna inaarutaasumik akuersinermik ilusilikkamik akuerineqassaaq. Tamanna qinnuteqartumut nalunaarutigineqassaaq, tamatumunngalu peqatigitillugu aallarnisaataasumik aammalu tamatuma kingorna inaarutaasinnaasumik akuersinermut FN-ip Imarsiornermut Suliniaqatigiiffia akiliummik piumasaqaateqartarnera nalunaarutigineqassalluni. Akiliineq FN-ip Imarsiornermut Suliniaqatigiiffiata ilaatinneqarneranik isumaginnittuusumut Avatangiisinut Aqutsisoqarfimmut pisassaaq.

**Kapitali 6**

Nakkutilliineq, misiligutissanik tigusisarneq aamma akuliunneq

**§ 12.** Nalunaarummi matumani malittarisassat eqqortinneqarnersut Avatangiisinut Aqutsisoqarfiup nakkutigissavaa.

**§ 13.** § 12 malillugu nakkutilliineq tunulequtaralugu nalunaarummi malittarisassat eqquutitinneqarnersut Avatangiisinut Aqutsisoqarfik nalornippat, imaluunniit Avatangiisinut Aqutsisoqarfik unioqqutitsinerusinnaanermik allatigoorlugu ilisimannilerpat, umiarsuup imermik oqimaaloqutaanit misiligummik sinniisuusinnaanngitsumik tigusinissamik aamma misissueqqissaarnermik ersersitsisumik ingerlataqarnissamut Avatangiisinut Aqutsisoqarfimmit iliuuseqartoqassaaq.  
Imm. 2. Imermik oqimaaloquttamik passussinissamut matumani nalunaarummi piumasaqaatit umiarsuup pineqartup eqqortinngikkai imm. 1-imi eqqaaneqartoq misissueqqissaarneq ersersitsippat, umiarsuup tigummigallarneqarnissaa pillugu Avatangiisinut Aqutsisoqarfimmit Søfartsstyrelseni qinnuigineqarsinnaavoq, umiarsuup imermik oqimaaloqutaanit sinniisuusinnaasumik misiligummik tigusereertoqarserlugu. Tigummigallaaneq umiarsuarmut kinguaattoornermik pisariaqanngitsumik imaluunniit aningaasartuutinik pisariaqanngitsunik nassataqassanngilaq.

Imm. 3. Imermik oqimaaloquttamik passussinermut matumani nalunaarummi piumasaqaatinik umiarsuup eqqortitsineranik ersarissaanissaq siunertaralugu misiligummik imm. 2-mi eqqaaneqartumik immikkoortiteqqissaarlugu misissueqqissaartussamut, laboratorie-mut attuumassuteqanngitsumut Avatangiisinut Aqutsisoqarfimmit nassiunneqassaaq.

**§ 14.** §§ 12 aamma 13 malillugit alapernaarsuinermut aamma nakkutilliinermut atatillugu, avatangiisinut, inuit peqqissusaannut imaluunniit pigisaannut ajoqusiisinnaanerata avataagut suliarineqarsinnaalerserlugu umiarsuaq imermik oqimaaloquttamik imaarsissanngitsoq, Avatangiisinut Aqutsisoqarfimmit qulakkeerneqassaaq, taamaattoq tak. § 4.

**§ 15.** Manna nalunaarut umiarsuup unioqqutissimappagu, Avatangiisinut Aqutsisoqarfimmit unioqqutitsineq pillugu umiarsuaateqarfik ilisimatinneqassaaq, qulakkeerlugulu matuminnga nalunaarummik eqqortitsiniarneq qulakkeerniarlugu umiarsuaq piumasaqaataasumit sivisunerusumik tigummigallarneqassanngitsoq imaluunniit kinguaattoortinneqassanngitsoq.

**Kapitali 7**

Pineqaatissiissutit

**§ 16.** Inatsisit allat malillugit annerusumik pillaatissiisoqarsimanngippat, akiliisitsinermik eqqartuunneqassaaq, taanna

1) §§ 5-7-mut akerliusumik imermik oqimaaloquttamik passussisoq,

2) §9-mut akerliusumik kinnganernik passussisoq,

3) § 10 malillugu immikkut ittumik akuersissummi piumasaqaatinik unioqqutitsisoq, imaluunniit

4) § 10 malillugu immikkut ittumik akuersissut pillugu qinnuteqaammut atatillugu paasissutissanik eqqunngitsunik tunniussisoq

*Imm. 2.* Imm. 1-imi eqqaaneqartunik maleruagassanik unioqqutitsineq, piaaraluni imaluunniit ingasattumik mianersuaalliortumik unioqqutitsineruppat Kalaallit Nunaannut pinerluttulerinermi inatsit malillugu pineqaatissiissutinik allanik eqqartuussaanermik nassataqarsinnaavoq aammalu unioqqutitsinermi

1) avatangiisinik aseruisoqarsimappat imaluunniit taamaalisoqarnissaanut tamatumunnga navianartorsiortitsisumik, imaluunniit

2) Pineqartumut namminermut imaluunniit allanut aningaasaqarnikkut iluatsitsinissamik, ilaatillugu sipaarutinik, pissarsisoqarsimappat imaluunniit siunertaasimappat.

*Imm. 3.* Unioqqutitsinernut umiarsuarnit allamiunit piliarineqartunut imm. 2 atuutinngilaq.

*Imm. 4.* Matumani nalunaarummi aalajangersakkanik unioqqutitsinermut ingerlatseqatigiiffimmit piliarineqartumut il.il. (inatsisitigut akisussaasuutitaasumit) Kalaallit Nunaannut pinerluttulerinermi inatsimmi kapitali 5-mi malillugu akiliisitsinermut akisussaaffik ingerlatseqatigiiffimmut tutsinneqarsinnaavoq.

**Kapitali 8**

Tamanut nalunaarutiginninneq aamma atuutilerfissaq

Tamanut nalunaarutiginninneq

**§ 17.** Isumaqatigiissut aammalu tamatumunnga malittarisassiat G4, G5, G6, G7 aamma G9, matumannga nalunaarummit innersuussutaasut, umiarsuit imermik oqimaaloqutaannut tank-iinit imermik oqimaaloquttamik aammalu kinnganernik passussineq pillugu nalunaarutikkut Inatsisinik nutaarsiassaqartitsivimmi (Lovtidende-mi) allassimapput.

Atuutilerfissaq

**§ 18.** Nalunaarut ulloq 1. januar 2021 atuutilissaaq.

Miljøministeriet, ulloq 23. maj 2021

LEA WERMELIN

/ Katrine Nissen